བོད་མི་རིགས་རང་ཉིད་ཀྱི་ཤེས་རིགས་དང་།རིག་གཞུང།ཡུལ་སྲོལ་གོམས་གཤིས་སོགས་བརྟན་ཚུགས་ཀྱི་ལོ་རྒྱུས་རང་རྐྱ་ཐུབ་དང་མི་ཐུབ་ཡི་གེ་ལ་རག་ལས་ཡོད་པར་བརྟེན།བོད་ཀྱི་ཡི་གེའི་འབྱུང་གཞིར་ཕྱི་མིག་རྒྱང་རིང་པོས་ལུང་རིགས་ཟུང་འབྲེལ་གྱི་སྒོ་ནས་དཔྱད་གཞིགས་མཐིལ་ཕྱིན་པ་ཞིག་བྱུང་ན་དགེ་མཚན་ཆེ་བར་མཐོང་།སྤྱིར་དུས་རབས་བདུན་པའི་སྔོན་སྡེ་སྲིད་སངས་རྒྱས་རྒྱ་མཚོས་མཛད་པའི་གསོ་རིག་སྨན་གྱི་ཁོག་འབུགས་ལས་སྤྱིར་ཀླ་ཀློ་ལ་སོགས་པ་ཁོས་བུ་རེ་གཉིས་ལས་ཕལ་ཆེ་བ་མི་རིགས་ཡིན་ནོ་ཅོག་ལ་རང་རང་གི་ཡི་གེ་རེ་ཡོད་པར་གྲགས་ཤིང་མངོན་སུམ་དུའང་སྣང་།འོན་ཀྱང་བོད་ཡུལ་འདིར་གནམ་རི་སྲོང་བཙན་ཡན་དུ་ཡི་གེ་མེད་པར་འདོད་པ་ལྟར་ན་ཞེས་མ་རངས་པའི་ཚིག་གསུངས་ཡོད།རྒྱ་གར་དང་རྒྱ་ནག་སོགས་ཁྱིམ་མཚེས་རྒྱལ་ཁབ་ཁག་ལ་ཡི་གེ་དར་ནས་ཡུན་རིང་ཕྱིན་པ་མ་ཟད་དུས་རབས་བདུན་པའི་ནང་རྒྱ་གར་ནང་ཉུང་མཐར་ཡིག་རིགས་མི་འདྲ་བ་ཉི་ཤུ་རྩ་གཅིག་ཙམ་ཡོད་པ་ཐོན་མིའི་ཞལ་ལུང་དུ་དཔེ་རྙིང་ཞིག་གི་ལུང་དྲངས་འདུག